Shavkat Mirziyoyev Sergeli tumanida amalga oshirilayotgan metro qurilishi bilan tanishdi

10.07.2017
Metro jamoat transporti turlari orasida oʻzining qulay, xavfsiz va tezkorligi bilan ajralib turadi. 1977-yilda Toshkentda barpo etilgan ilk metro liniyasining uzunligi 12,2 kilometr boʻlib, toʻqqizta bekatdan iborat edi. O‘zbekiston va Yunusobod yoʻnalishlari bilan Toshkent metropoliteni rivojlandi va uzunligi 39 kilometrga, bekatlari soni 29 taga yetdi. 


Mutaxassislarning ta’kidlashicha, Sergeli tumanida metro yoʻlini qurish oʻta murakkab jaryon. Shu bois mazkur yoʻnalishdagi metro er usti boʻylab, estakadalar orqali tashkil etiladi. Chilonzor yoʻnalishining Olmazor bekatidan boshlanadigan Sergeli yoʻnalishida oltita bekat bunyod etiladi. 


2017-2020-yillarga moʻljallangan mazkur qurilishga 170,1 million dollar sarflanadi. Uzunligi 7,1 kilometrni tashkil etuvchi mazkur inshoot toʻliq ishga tushirilgach, yiliga 14 milliondan ortiq yoʻlovchiga xizmat koʻrsatishi moʻljallanmoqda. O‘ziga xos muhandislik yechimlari asosida bunyod etilayotgan transport yoʻli Choshtepa mahallasidan oʻtib, Sergeli tumanining Yoʻldosh mavzesidagi Magʻrib koʻchasigacha boradi. 


Qurilishda foydalanilayotgan texnika turlariga alohida e’tibor berish kerakligi ta’kidlandi. Bundan tashqari geologiya masalalari ham diqqat markazida boʻlishi kerak.  


Davlatimiz rahbari yangi qurilayotgan yer usti metrosi yonidan oʻtadigan koʻcha atrofida ikki va uch qator daraxt va gullar ekilishi lozimligini  ta’kidladi.  


Shavkat Mirziyoyevga Toshkent metropolitenining Yunusobod yoʻnalishida olib borilayotgan qurilish ishlari haqida ham ma’lumot berildi. Bugun 2017-2019-yillarga qurib bitkazilishi koʻzda tutilgan mazkur yoʻnalishning Turkiston bekatida poydevor quyish ishlari olib borilmoqda. 


Yangi qurilayotgan metro bekatlarining dizayni, devorlariga ishlatiladigan qurilish materiallari, tasvirlardan namunalar namoyish etildi.  


Prezidentimiz bekatlar shinam va yorugʻ boʻlishi lozimligini alohida ta’kidladi. Yosh dizaynerlar oʻrtasida tanlov oʻtkazish kerak, dedi.